HANA-KCE กอดคอกันพุ่ง ลุ้นผลประกอบการ Q2 สดใส
HANA-KCE กอดคอกันพุ่ง ลุ้นผลประกอบการ Q2 สดใส
1 ส.ค. 2560

ผู้สื่อข่าวรายงานว่า ราคาหุ้นบริษัทฮานา ไมโครอิเล็คโทรนิคส จำกัด (มหาชน) หรือ HANA ปิดตลาดภาคเช้า ราคาอยู่ที่ 42.25 บาท บวก 2.00 บาท หรือ 4.97% สูงสุดที่ 42.25 บาท ต่ำสุดที่ 40.75 บาท มูลค่าซื้อขายที่ 88.28 ล้านบาท
ขณะเดียวกันราคาหุ้นบริษัท เคซีอี อีเลคโทรนิคส์ จำกัด (มหาชน) หรือ KCE ปิดตลาดภาคเช้า ราคาอยู่ที่ 87.50 บาท บวก 1.00 บาท หรือ 1.16% สูงสุดที่ 87.75 บาท ต่ำสุดที่ 86.00 บาท มูลค่าซื้อขายที่ 255.48 ล้านบาท
ด้าน บจ.หลักทรัพย์ ดีบีเอส วิคเคอร์ส (ประเทศไทย) แนะนำ HANA “ซื้อ” ด้วยราคาพื้นฐาน 58.00 บาท/หุ้น เพราะเน้นการส่งออก แต่ด้วยปัจจัยพื้นฐานที่แข็งแกร่งและฐานะการเงินที่ดี เป็นเงินสดสุทธิ ปันผลกลับมาสูง หลังราคาหุ้นปรับลงมาก คาดการณ์อัตราผลตอบแทนปันผลปีนี้และ 61 เป็น 5.7% และ 6.0% ตามลำดับ
โดยคาดว่าบริษัทจะประกาศกำไรหลักไตรมาส 2/60 แข็งแกร่งเป็น 595 ล้านบาท เพิ่มขึ้น 45% จากปีก่อน ลดลง 5% จากไตรมาสก่อน สาเหตุที่เติบโตดี จากปีก่อนคือ รายได้ในสกุลดอลลาร์สหรัฐเพิ่ม 15% ซึ่งหนุนนำจากยอดขายเซมิคอนดัคเตอร์ที่ดีในตลาดโลก อัตรากำไรขั้นต้นดีขึ้นจากประโยชน์ Economy of Scale แม้บาทแข็งก็ตาม
ส่วนการที่กำไรหลักไตรมาส 2/60 อ่อนลงจากไตรมาสก่อน มีผลจากปัจจัยฤดูกาล และหากกำไรไตรมาส 2/60 เป็นไปตามคาดก็จะทำให้ยังสอดคล้องกับประมาณการตลอดปี 60 สำหรับแนวโน้มกำไรครึ่งหลังปีนี้ ก็คาดว่ายังคงสดใส จากอุตสาหกรรมเซมิคอนดัคเตอร์ในตลาดโลกที่อยู่ในภาวะขาขึ้น (upcycle) ด้านคาดการณ์อัตราการเติบโตกำไรหลักปีนี้และปี 61 เป็น 28% และ 12% ตามลำดับ
ขณะที่ บล.กสิกรไทย แนะนำ “ซื้อ” KCE ราคาเป้าหมาย 120 บาท/หุ้น โดยคาดกำไรสุทธิไตรมาส 2/2560 ที่ 676 ลบ. ลดลง 16.7% จากช่วงเดียวกันของปีก่อน แต่เพิ่มขึ้น 2.1% จากไตรมาสก่อน ปัจจัยหลักที่ฝ่ายวิจัยคาดทำให้กำไรลดลงจากช่วงเดียวกันของปีก่อน มาจากคาดการณ์ GPM ที่ลดลงเหลือ 31% จาก 35.5% ในไตรมาส 2/2559 จากราคา Copper foil ที่สูงขึ้น และค่าเงินบาทที่แข็งค่าขึ้น
ส่วนฝ่ายวิจัยคาดกำไรน่าจะเพิ่มขึ้นเล็กน้อยจากไตรมาสก่อนจากราคา Copper foil ที่ลดลงเล็กน้อย 1-2% จากไตรมาสก่อน ดังนั้น ฝ่ายวิจัยยังคงคำแนะนำ ซื้อ ที่ราคาเป้าหมาย 120 บาท ในช่วงสั้นฝ่ายวิจัยคาดแนวโน้มค่าเงินบาทที่แข็งค่าและราคาทองแดงที่สูงขึ้นจะยังกดดันราคาหุ้น แต่ฝ่ายวิจัยยังชอบ KCE ในภาพระยะยาวจากการเป็นผู้ได้ประโยชน์ที่สุดในอุตสาหกรรมยานยนต์อิเล็กทรอนิกส์ที่เติบโตเร็ว